次張邦式韵
作者：謝逸
朝代：宋

paragraphs: 君家劍氣干牛斗，焰焰寒光半天倚。
胡不長携西入秦，曳裾侯門颯珠履。
奈何俛首桁楊間，手决大獄如傾水。
不向南樓按歌舞，乃提健筆誇豪靡。
獨步詩壇數挑戰，雖欲爭鋒吾老矣。
晚來搜攬饑腹空，戲抱添丁玩岐嶷。
蒼頭剝啄叩我門，急得長篇驚撫几。
嗟予敢望幼度才，哦詩粗可玄暉比。
紫囊成壞本來空，心悟香嚴聊爾爾。
君如暫輟畫眉手，我亦閉關防折齒。